Պատասխան - Հետեւյալ ձեւակերպումն եմ տալիս: Անցումային փուլի ամենից բարդ հատվածը երկիրը հաղթահարել է: Իրականում հաղթահարված է այն արմատական բարեփոխումները, որոնք պետք է երկրում իրականացվեին` ուժերի տարանջատման, սեփականաշնորհման, շուկայական տնտեսության ձեւավորման առումով, բայց դեռ անելիքները շատ են: Մեկ-մեկ քարոզարշավների ժամանակ խոսում են թռիչքային զարգացման մասին: Վեց տարվա ընթացքում 12% աճը արդյո՞ք թռիչքային զարգացում չէ: Բերեք երկրների օրինակներ, որոնք չունեն նավթ, գազ եւ զարգացման նման ընթացք ունեն: Աշխարհում մեկ ձեռքի վրա կարող եք այդ երկրների քանակը թվարկել եւ դրանց մեջ է նաեւ Հայաստանը: Հայաստանն այսօր դիտվում է ամենից արագ զարգացող երկրներից մեկը: Կան երկրներ, որոնց տոկոսը մի փոքր ավելի բարձր է, օրինակ Ադրբեջանինը, բայց եթե նավթային գործոնը հանենք, ապա ոչինչ չի մնում: